Návrh na zmenu systemizácie štátnych zamestnancov v štátnej službe na rok 2005 v rozpočtovej kapitole Ministerstva vnútra

	Návrh na zmenu systemizácie v rozpočtovej kapitole Ministerstva vnútra sa týka jedného štátnozamestnaneckého miesta  Úradu informatiky a telekomunikácií a vychádza z potreby plnenia nových kľúčových úloh rezortu v oblasti informatiky, ktoré vychádzajú z realizácie projektov:

o	implementácie 2. časti Schengenského acquis, vybudovania Schengenského informačného systému,
o	pre vydávanie nových osobných dokladov formátu Európskej únie a zavedenia biometrických údajov do cestovných dokladov,
o	Akčných plánov Stratégie konkurencieschopnosti Slovenska do roku 2010,
o	Akčného plánu Stratégie informatizácie spoločnosti v podmienkach SR a Cestovnej mapy zavádzania elektronických služieb verejnej správy, 
o	Národného programu reforiem pre Slovensko.

Ide o štátnozamestnanecké miesto vysokokvalifikovaného odborníka špecialistu v odbore informačných technológií, ktorý bude riadiť, tvoriť a koordinovať činnosti v rámci vyššie uvedených projektov, so skúsenosťami viesť rokovania na vysokej odbornej úrovni s aktívnym ovládaním anglického jazyka, ktorý bude zodpovedať za všetky vyššie uvedené úlohy v časovom horizonte do roku 2008.

V súlade s ustanovením § 78 ods. 4 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov štátnemu zamestnancovi na štátnozamestnaneckom mieste mimoriadnej významnosti určí výšku osobného platu Úrad pre štátnu službu na základe porovnateľných platov v súkromnom sektore a možností štátneho rozpočtu. 

Podľa §12 ods. 9. zákona č. 312/2001 Z. z. o štátnej službe Ministerstvo vnútra SR predkladá návrh na zmenu  systemizácie jedného štátnozamestnaneckého miesta mimoriadnej významnosti v stálej  štátnej službe, generálny štátny radca Úradu informatiky a telekomunikácií na vytvorenie jedného štátnozamestnaneckého miesta mimoriadnej významnosti, na ktoré sa vzťahuje osobný plat. 

Prekvalifikovanie štátnozamestnaneckého miesta mimoriadnej významnosti na štátnozamestnanecké miesto s osobným platom je navrhované z dôvodu plnenia strategických úloh Ministerstva vnútra Slovenskej republiky, ktoré sú súčasne aj úlohami najširšieho spoločenského významu a rozsahu v Slovenskej republike.

Uvedený návrh na vytvorenie štátnozamestnaneckého miesta mimoriadnej významnosti, na ktoré sa vzťahuje osobný plat, vznikol po analýze stavu plnenia úloh na uvedenom štátnozamestnaneckom mieste, ktoré vyplývajú z vyššie uvedených úloh. Zvýšená systemizácia nezakladá nároky na štátny rozpočet v kapitole Ministerstva vnútra Slovenskej republiky.